ઉર્દૂના મોટા સાહિત્યકાર, વિવેચક શમ્સુર રહેમાન ફારુકી અને તેમના ભત્રીજા લેખક તેમજ રંગકર્મી મહેમુદ ફારુકીએ મળીને છેલ્લા કેટલાક સમયથી આ મૃત કલાને જીવંત કરી અને તેનું પુનરુત્થાન કરતા ગયા. તેમના શિષ્યો અને યુવાનોની મદદથી દાસ્તાનગોઈનું નવીનીકરણ શક્ય બન્યું. આજે દાસ્તાનગોઈ એક સજીવ કલા બની ગઈ છે. વર્ષ 2005માં દાસ્તાનગોઈનાં પુનરુત્થાનની શરૂઆત થઈ. આજે નવી પેઢીના કલાકારો પોતાની જૂની વાર્તાઓ લઈને દુનિયાનાં ખૂણેખૂણે પહોંચી ગયા છે.